LIETUVOS RESPUBLIKOS VYRIAUSYBĖ

N U T A R I M A S

DĖL GYDYTOJŲ MEDICINOS PRAKTIKOS LICENCIJŲ REGISTRO REORGANIZAVIMO Į SVEIKATOS PRIEŽIŪROS IR FARMACIJOS SPECIALISTŲ PRAKTIKOS LICENCIJŲ REGISTRĄ IR SVEIKATOS PRIEŽIŪROS IR FARMACIJOS SPECIALISTŲ PRAKTIKOS LICENCIJŲ REGISTRO NUOSTATŲ PATVIRTINIMO

2005 m. birželio 23 d. Nr. 690

Vilnius

Vadovaudamasi Lietuvos Respublikos valstybės registrų įstatymu (Žin., 1996, Nr. 86-2043; 2004, Nr. 124-4488), Lietuvos Respublikos medicinos praktikos įstatymo (Žin., 1996, Nr. 102-2313; 2004, Nr. 68-2365) 4 straipsniu, Lietuvos Respublikos odontologijos praktikos įstatymo (Žin., 1996, Nr. 35-855; 2004, Nr. 4-36) 4 straipsniu ir įgyvendindama Lietuvos Respublikos Vyriausybės 2005 m. gegužės 3 d. nutarimą Nr. 485 „Dėl Valstybės registrų ir kadastrų steigimo, reorganizavimo ir likvidavimo taisyklių ir Lietuvos Respublikos valstybės registro tipinių nuostatų patvirtinimo“ (Žin., 2005, Nr. 58-2015), Lietuvos Respublikos Vyriausybė nutaria:

1. Reorganizuoti Gydytojų medicinos praktikos licencijų registrą į Sveikatos priežiūros ir farmacijos specialistų praktikos licencijų registrą, keičiant objektų sudėtį, tvarkomų duomenų sąrašą, duomenų rinkimo ir naudojimo tvarką.

2. Patvirtinti Sveikatos priežiūros ir farmacijos specialistų praktikos licencijų registro nuostatus (pridedama).

3. Paskirti Sveikatos apsaugos ministeriją vadovaujančiąja Sveikatos priežiūros ir farmacijos specialistų praktikos licencijų registro įstaiga.

4. Pavesti:

4.1. Vadovaujančiajai Sveikatos priežiūros ir farmacijos specialistų praktikos licencijų registro įstaigai:

4.1.1. organizuoti ir koordinuoti Sveikatos priežiūros ir farmacijos specialistų praktikos licencijų registro kūrimo darbus;

4.1.2. parengti ir iki 2005 m. gruodžio 1 d. patvirtinti Sveikatos priežiūros ir farmacijos specialistų praktikos licencijų registro veikimo schemą, techninį aprašymą (specifikaciją), duomenų saugos nuostatus ir registro objektų registravimo taisykles.

4.2. Gydytojų medicinos praktikos licencijų registro tvarkymo įstaigai – automatiškai perkelti Gydytojų medicinos praktikos licencijų registro duomenis, įrašytus Gydytojų medicinos praktikos licencijų registro informacinėje sistemoje, į Sveikatos priežiūros ir farmacijos specialistų praktikos licencijų registrą ir užtikrinti perkeltų duomenų atitiktį faktiniams duomenims, esantiems registro objektų registravimo dokumentuose.

5. Nustatyti, kad:

5.1. Sveikatos apsaugos ministerija gali perduoti ir įrašyti iš dokumentų į Sveikatos priežiūros ir farmacijos specialistų praktikos licencijų registrą jos reguliavimo sričiai priklausančių atitinkamų žinybinių registrų informacinėse sistemose ir licencijų registravimo dokumentų bylose esančius duomenis apie sveikatos priežiūros ir farmacijos specialistų praktikos licencijas.

5.2. Kiti šio nutarimo 4.2 ir 5.1 punktuose nenurodyti duomenys ir informacija įrašomi į Sveikatos priežiūros ir farmacijos specialistų praktikos licencijų registrą šiuo nutarimu patvirtintų Sveikatos priežiūros ir farmacijos specialistų praktikos licencijų registro nuostatų nustatytais atvejais ir tvarka.

5.3. Sveikatos priežiūros ir farmacijos specialistų praktikos licencijų registras pradeda veikti nuo 2006 m. sausio 1 dienos.

5.4. Gydytojų medicinos praktikos licencijų registras reorganizuojamas iš Sveikatos apsaugos ministerijai Lietuvos Respublikos valstybės biudžete patvirtintų asignavimų.

6. Pripažinti netekusiu galios nuo 2006 m. sausio 1 d. Lietuvos Respublikos Vyriausybės 1998 m. rugpjūčio 11 d. nutarimą Nr. 1019 „Dėl Gydytojų medicinos praktikos licencijų registro įsteigimo ir šio registro nuostatų patvirtinimo“ (Žin., 1998, Nr. 72-2104).

MINISTRAS PIRMININKAS	ALGIRDAS BRAZAUSKAS

SVEIKATOS APSAUGOS MINISTRAS	ŽILVINAS PADAIGA

PATVIRTINTA

Lietuvos Respublikos Vyriausybės

2005 m. birželio 23 d. nutarimu Nr. 690

SVEIKATOS PRIEŽIŪROS IR FARMACIJOS SPECIALISTŲ PRAKTIKOS LICENCIJŲ REGISTRO NUOSTATAI

I. BENDROSIOS NUOSTATOS

1. Sveikatos priežiūros ir farmacijos specialistų praktikos licencijų registro nuostatai (toliau vadinama – šie Nuostatai) reglamentuoja Sveikatos priežiūros ir farmacijos specialistų praktikos licencijų registro (toliau vadinama – registras) paskirtį, jo objektus, registro tvarkymo įstaigas, jų teises ir pareigas, funkcijas, registro duomenų tvarkymą, sąveiką su kitais registrais, registro duomenų apsaugą, registro duomenų skelbimą ir teikimą, registro reorganizavimą ir likvidavimą.

2. Registro paskirtis – registruoti registro objektus, rinkti, kaupti, apdoroti, sisteminti, saugoti ir teikti registro duomenų gavėjams šiuose Nuostatuose nurodytus duomenis, atlikti kitus registro duomenų tvarkymo veiksmus.

3. Registro objektai yra licencijos, patvirtinančios asmenų teisę verstis atitinkama medicinos, odontologijos, slaugos, burnos priežiūros specialisto, visuomenės sveikatos priežiūros (toliau vadinama – sveikatos priežiūra) ar farmacijos praktika, ir pranešimai apie kitų Europos Sąjungos valstybių narių (toliau vadinama – ES valstybė narė) piliečių laikinųjų atitinkamos sveikatos priežiūros praktikos paslaugų teikimą Lietuvos Respublikoje.

4. Registro duomenys kaupiami centrinėje registro duomenų bazėje, kurią valdo vadovaujančioji registro tvarkymo įstaiga.

5. Registro duomenų teikėjai yra licencijas išduodančios institucijos.

6. Registras tvarkomas pagal Lietuvos Respublikos civilinį kodeksą (Žin., 2000, Nr. 74-2262), Lietuvos Respublikos valstybės registrų įstatymą (Žin., 1996, Nr. 86-2043; 2004, Nr. 124-4488), Lietuvos Respublikos asmens duomenų teisinės apsaugos įstatymą (Žin., 1996, Nr. 63-1479; 2003, Nr. 15-597), Lietuvos Respublikos sveikatos sistemos įstatymą (Žin., 1994, Nr. 63-1231; 1998, Nr. 112-3099), Lietuvos Respublikos medicinos praktikos įstatymą (Žin., 1996, Nr. 102-2313; 2004, Nr. 68-2365), Lietuvos Respublikos odontologijos praktikos įstatymą (Žin., 1996, Nr. 35-855; 2004, Nr. 4-36), Lietuvos Respublikos farmacinės veiklos įstatymą (Žin., 1991, Nr. 6-161), Lietuvos Respublikos slaugos praktikos įstatymą (Žin., 2001, Nr. 62-2224), Lietuvos Respublikos odontologų rūmų įstatymą (Žin., 2004, Nr. 4-35), šiuos Nuostatus ir kitus Lietuvos Respublikos teisės aktus.

7. Šiuose Nuostatuose vartojamos sąvokos atitinka įstatymų, pagal kuriuos tvarkomas registras, sąvokas.

II. REGISTRO TVARKYMO ĮSTAIGOS

8. Vadovaujančioji registro tvarkymo įstaiga yra Sveikatos apsaugos ministerija.

9. Registro tvarkymo įstaigos yra Valstybinė akreditavimo sveikatos priežiūros veiklai tarnyba prie Sveikatos apsaugos ministerijos (toliau vadinama – Valstybinė akreditavimo sveikatos priežiūros veiklai tarnyba), Valstybinė vaistų kontrolės tarnyba prie Sveikatos apsaugos ministerijos (toliau vadinama – Valstybinė vaistų kontrolės tarnyba), Valstybinė visuomenės sveikatos priežiūros tarnyba prie Sveikatos apsaugos ministerijos (toliau vadinama – Valstybinė visuomenės sveikatos priežiūros tarnyba), Lietuvos Respublikos odontologų rūmai.

10. Vadovaujančioji registro tvarkymo įstaiga atlieka šias funkcijas:

10.1. metodiškai vadovauja registro kūrimui ir kontroliuoja registro kūrimo darbus;

10.2. metodiškai vadovauja registro tvarkymo įstaigoms ir kontroliuoja jų veiklą;

10.3. atlieka registre tvarkomų duomenų valdytojo funkcijas;

10.4. atlieka kitas Lietuvos Respublikos teisės aktuose ir šiuose Nuostatuose nustatytas funkcijas.

11. Vadovaujančioji registro tvarkymo įstaiga privalo:

11.1. koordinuoti registro tvarkymo įstaigų ir registro tvarkytojų darbą, Lietuvos Respublikos teisės aktų nustatyta tvarka atlikti šių įstaigų priežiūrą;

11.2. užtikrinti tinkamą registro tvarkymo įstaigų darbą;

11.3. atlikti registro duomenų saugos reikalavimų laikymosi priežiūrą;

11.4. kontroliuoti, kaip vykdomi metinis ir perspektyvinis registro biudžetai;

11.5. nagrinėti registro tvarkymo įstaigų pasiūlymus dėl registro veiklos tobulinimo ir juos apibendrinti;

11.6. užtikrinti, kad registras būtų tvarkomas pagal Lietuvos Respublikos valstybės registrų įstatymą, šiuos Nuostatus ir kitus Lietuvos Respublikos teisės aktus;

11.7. planuoti metinį ir perspektyvinį registro biudžetus;

11.8. teikti suinteresuotiems asmenims informaciją apie registro veiklą;

11.9. organizuoti ir koordinuoti registro tvarkymo įstaigų valstybės tarnautojų ir kitų darbuotojų mokymą, rengti mokymo ir kvalifikacijos kėlimo programas, kitus su kvalifikacijos kėlimu susijusius metodinius dokumentus.

12. Vadovaujančioji registro tvarkymo įstaiga turi teisę:

12.1. rengti ir priimti teisės aktus, susijusius su registro tvarkymu ir registro duomenų sauga;

12.2. organizuoti registro kompiuterinės, programinės, komunikacinės įrangos įsigijimą, nustatyti šios įrangos priežiūros reikalavimus, spręsti registro modernizavimo ir plėtimo klausimus;

12.3. perduoti registro tvarkytojams atlikti dalį registro duomenų tvarkymo funkcijų, nesusijusių su sprendimo dėl objektų registravimo ir sprendimo dėl registro duomenų teikimo priėmimu;

12.4. atlikti kitus šiuose Nuostatuose nustatytus veiksmus.

13. Registro tvarkymo įstaiga atlieka šias funkcijas:

13.1. registruoja registro objektus;

13.2. užtikrina sąveiką su susijusiais registrais;

13.3. teikia registro duomenis registro duomenų gavėjams;

13.4. skelbia registro objektų duomenis ir informaciją;

13.5. užtikrina tinkamą registro veikimą ir registro duomenų bei dokumentų saugą.

14. Atlikdama savo funkcijas, registro tvarkymo įstaiga:

14.1. priima iš registro duomenų teikėjų registro duomenis ir dokumentus;

14.2. tikrina registruoti pateiktus dokumentus;

14.3. sudaro registro objektų dokumentų bylas ir jas saugo;

14.4. atlieka duomenų techninę ir loginę kontrolę;

14.5. priima sprendimą registruoti arba atsisakyti registruoti registro objektus;

14.6. kaupia, apdoroja, sistemina, saugo ir naudoja registro duomenis;

14.7. taiso registre padarytas klaidas;

14.8. registruoja registro duomenų gavėjus;

14.9. priima užklausas, į jas atsako;

14.10. tvarko registro duomenų gavimo ir perdavimo apskaitą – fiksuoja registro duomenų teikėjus, gavėjus, perduotus duomenis, jų perdavimo laiką, turinį ir tikslą;

14.11. kontroliuoja licencijos sąlygų laikymosi ir asmenų sveikatos priežiūros ar farmacijos praktikos ribojimo duomenis.

15. Registro tvarkymo įstaiga turi teisę:

15.1. reikalauti iš registro duomenų teikėjų, kad registro duomenys ir dokumentai būtų tinkamai surašyti, pateikti laiku ir atitiktų susijusių registrų duomenis;

15.2. skirti registro duomenų teikėjui terminą trūkumams pašalinti, jeigu registro tvarkymo įstaiga nustato, kad registrui pateikti duomenys ar dokumentai yra netikslūs ar neatitinka teisės aktų nustatytų reikalavimų;

15.3. nustatyti registro darbo organizavimo principus ir tvarką;

15.4. atlikti kitus šiuose Nuostatuose nustatytus veiksmus.

16. Registro tvarkymo įstaiga privalo užtikrinti, kad:

16.1. registras veiktų nepertraukiamai;

16.2. registre nebūtų įrašyti kitokie nei nurodytieji dokumentuose ir registro tvarkymo įstaigai nepateikti duomenys ir informacija;

16.3. registro duomenys, gaunami iš susijusių registrų, būtų nuolat atnaujinami;

16.4. klaidingi, netikslūs, neišsamūs duomenys būtų nedelsiant ištaisyti, o pakeisti duomenys – atnaujinti arba papildyti;

16.5. registro duomenų gavėjai, kuriems buvo perduoti klaidingi, netikslūs, neišsamūs duomenys, būtų informuoti apie ištaisytus netikslumus;

16.6. registras būtų tvarkomas pagal šiuos Nuostatus ir kitus Lietuvos Respublikos teisės aktus.

17. Registro tvarkymo įstaiga yra ir į registrą įrašytų asmens duomenų tvarkytoja.

18. Registro tvarkytojas atlieka registro duomenų tvarkymo funkcijas, nesusijusias su sprendimo dėl objektų registravimo ir sprendimo dėl registro duomenų teikimo priėmimu registro duomenų tvarkymo sutarties, sudarytos tarp vadovaujančiosios registro tvarkymo įstaigos ir registro tvarkytojo, nustatytomis sąlygomis.

19. Registro duomenų teikėjai pateikia registro tvarkymo įstaigai informaciją apie licencijos išdavimą ar atsisakymą ją išduoti, licencijos galiojimo sustabdymą, licencijos galiojimo sustabdymo panaikinimą, licencijos galiojimo panaikinimą, licencijos dublikato išdavimą, licencijos rekvizitų keitimą, laikinųjų atitinkamos sveikatos priežiūros praktikos paslaugų teikimą, atitinkamos sveikatos priežiūros ar farmacijos specialistų praktikos licencijavimo taisyklėse ar informavimo apie ES valstybės narės piliečių laikinųjų atitinkamos sveikatos priežiūros praktikos paslaugų teikimą tvarkos apraše nurodytus dokumentus ir duomenis. Jie atsako už teikiamų dokumentų ir duomenų teisingumą ir pateikimą laiku, turi teisę reikalauti, kad būtų ištaisyti klaidingi, netikslūs ar neišsamūs duomenys, sunaikinti neteisėtai surinkti duomenys, taip pat sustabdyti asmens duomenų tvarkymo veiksmus.

III. REGISTRO DUOMENYS

20. Į registro duomenų bazę įrašomi ir joje tvarkomi:

20.1. duomenys apie licenciją:

20.1.1. licencijos pavadinimas (atitinkamos sveikatos priežiūros ar farmacijos praktikos licencija);

20.1.2. licencijos identifikavimo kodas;

20.1.3. licencijos įregistravimo data (metai, mėnuo, diena, vieta) ir pagrindas (sprendimai, posėdžių protokolai, jų data ir numeris);

20.1.4. licencijos turėtojo vardas, pavardė, asmens kodas ar gimimo data (metai, mėnuo, diena) ir vieta (valstybė ir jos kodas). Jeigu asmens kodo nėra, vietoj jo nurodomas kitas užsienio šaliai būdingas identifikatorius asmens tapatybei nustatyti ir identifikatoriaus pavadinimas (pvz., socialinio draudimo numeris, mokesčio mokėtojo kodas ir panašiai);

20.1.5. profesinė kvalifikacija, pagal kurią licencija suteikia teisę verstis atitinkama sveikatos priežiūros ar farmacijos praktika;

20.1.6. licencijos registracijos statusas: duomenys apie licencijos įregistravimą, išregistravimą, įrašo atnaujinimą, taisymą, duomenų perkėlimą į archyvą;

20.1.7. registro duomenų keitimo metu atliekamos operacijos data (metai, mėnuo, diena) ir pagrindas;

20.1.8. licencijos išregistravimo data (metai, mėnuo, diena) ir priežastis;

20.1.9. licencijos dublikato duomenys:

20.1.9.1. prašymo išduoti dublikatą pateikimo registro tvarkymo įstaigai data (metai, mėnuo, diena);

20.1.9.2. priežastis, dėl kurios prašoma išduoti dublikatą (tekstinė informacija);

20.1.9.3. dokumento, patvirtinančio, kad apie licencijos praradimą paskelbta visoje šalyje platinamoje spaudoje, leidinio pavadinimas, numeris ir data;

20.1.9.4. sprendimo išduoti dublikatą data (metai, mėnuo, diena) ir numeris;

20.1.10. licencijos rekvizitų (licencijos turėtojo vardo, pavardės, profesinės kvalifikacijos) keitimo duomenys:

20.1.10.1. prašymo pakeisti licencijos rekvizitus pateikimo registro tvarkymo įstaigai data (metai, mėnuo, diena);

20.1.10.2. priežastis, dėl kurios prašoma pakeisti licencijos rekvizitus;

20.1.10.3. dokumento, pagrindžiančio licencijos rekvizitų keitimo būtinumą, pavadinimas;

20.1.10.4. sprendimo pakeisti licencijos rekvizitus data (metai, mėnuo, diena) ir numeris;

20.2. bendrieji licencijavimo dokumentų duomenys:

20.2.1. licencijavimo dokumentų bylos numeris (rašomas prašymo, paraiškos pateikimo eilės tvarka) ir suformavimo data;

20.2.2. papildomų dokumentų pateikimo registro tvarkymo įstaigai data (metai, mėnuo, diena) ir registracijos numeriai;

20.2.3. licencijos turėtojo pilietybė; jeigu pakeisti vardas ar pavardė, nurodoma, nuo kada ir kokie buvę vardas ar pavardė; deklaruota gyvenamoji vieta (valstybė, apskritis, rajonas, miestas, gatvė, namas, butas, pašto indeksas);

20.2.4. pagrindinių, specialiųjų, tęstinių studijų ar jas atitinkančių kursų, programų baigimo duomenys:

20.2.4.1. mokymo institucijos kodas ir pavadinimas;

20.2.4.2. valstybė, kurioje yra ši mokymo institucija;

20.2.4.3. šios mokymo institucijos išduoto dokumento pavadinimas (diplomas, kursų baigimo pažymėjimas ir kita), išdavimo data ir numeris;

20.2.4.4. baigtų studijų (išklausytų kursų ir kita) pavadinimas;

20.2.4.5. pavardė, įrašyta išduotame dokumente;

20.2.4.6. suteiktas kvalifikacinis laipsnis;

20.2.4.7. įgyta profesinė kvalifikacija;

20.2.5. profesinės kvalifikacijos tobulinimo duomenys:

20.2.5.1. tobulinimosi forma;

20.2.5.2. tobulinimosi trukmė valandomis;

20.2.5.3. dokumento, patvirtinančio tobulinimąsi, duomenys (dokumentą išdavusios institucijos kodas ir pavadinimas, valstybė, kurioje yra ši institucija, dokumento registravimo numeris, tobulinimosi pradžios ir pabaigos data, tema);

20.2.6. papildomo profesinio pasirengimo duomenys: dokumento, patvirtinančio papildomą pasirengimą, duomenys (dokumentą išdavusios institucijos kodas ir pavadinimas, valstybė, kurioje yra ši institucija, dokumento registravimo numeris, papildomo pasirengimo pradžios ir pabaigos data, tema);

20.2.7. profesinės veiklos duomenys:

20.2.7.1. darbovietės (-čių) kodas (-ai) ir pavadinimas (-ai);

20.2.7.2. darbovietės (-čių) buveinė (-ės) (valstybė, rajonas, miestas);

20.2.7.3. darbo šioje darbovietėje pradžios data (metai, mėnuo, diena);

20.2.7.4. darbo šioje darbovietėje pabaigos data (metai, mėnuo, diena);

20.2.8. žyma, rodanti, kad:

20.2.8.1. pateiktas sveikatos pažymėjimas; nurodoma jo numeris, išdavimo data, išdavusi institucija;

20.2.8.2. pateiktas, jeigu reikia, valstybinės kalbos mokėjimo pažymėjimas; nurodoma išdavusi institucija, kalbos mokėjimo kategorija;

20.2.8.3. pateikta, jeigu reikia, pažyma apie asmens teistumą; nurodoma jos išdavimo data, numeris, išdavusi institucija;

20.2.8.4. sumokėta valstybės rinkliava už licencijos ar dublikato išdavimą, licencijos rekvizitų keitimą; nurodoma mokėjimo data;

20.2.8.5. atsiimta licencija ar jos dublikatas; nurodoma atsiėmimo data;

20.2.8.6. pareiškėjas sutinka/nesutinka, kad jo pateikti duomenys būtų naudojami kitose valstybės informacinėse sistemose, siekiant išvengti pakartotinio duomenų teikimo;

20.2.8.7. priimtas sprendimas neišduoti licencijos; nurodoma sprendimo data;

20.2.8.8. licencijos turėtojas yra miręs;

20.2.9. licencijos sąlygų laikymąsi patvirtinančių dokumentų duomenys ir jų pateikimo registro tvarkymo įstaigai data (metai, mėnuo, diena);

20.2.10. duomenys apie nustatytus licencijuojamos veiklos pažeidimus ir šių duomenų teikėjas;

20.2.11. licencijas išduodančios institucijos sprendimo, kad pateikti duomenys atitinka licencijuojamos veiklos sąlygas, data (metai, mėnuo, diena) ir numeris;

20.3. duomenys, susiję su licencijos turėtojo praktikos ribojimais:

20.3.1. licencijos galiojimo sustabdymo duomenys:

20.3.1.1. institucijos, kuri kreipėsi dėl licencijos galiojimo sustabdymo, kodas ir pavadinimas;

20.3.1.2. institucijos kreipimosi dėl licencijos galiojimo sustabdymo data (metai, mėnuo, diena);

20.3.1.3. licencijos galiojimo sustabdymo priežastis (-ys);

20.3.1.4. sprendimo sustabdyti licencijos galiojimą data (metai, mėnuo, diena) ir numeris;

20.3.2. licencijos galiojimo sustabdymo panaikinimo duomenys:

20.3.2.1. dokumentų, kurių reikia licencijos galiojimo sustabdymui panaikinti, pateikimo registro tvarkymo įstaigai data (metai, mėnuo, diena) ir šių duomenų teikėjas;

20.3.2.2. šių Nuostatų 20.1.4, 20.2.3 punktuose nurodyti duomenys (jeigu jie pasikeitę), taip pat 20.2.5, 20.2.6 punktuose nurodyti duomenys, jeigu licencijos galiojimo sustabdymas panaikinamas licencijos turėtojo prašymu;

20.3.2.3. sprendimo panaikinti licencijos galiojimo sustabdymą data (metai, mėnuo, diena) ir numeris;

20.3.3. licencijos galiojimo panaikinimo duomenys:

20.3.3.1. institucijos, kuri kreipėsi dėl licencijos galiojimo panaikinimo, identifikavimo kodas ir pavadinimas;

20.3.3.2. institucijos kreipimosi dėl licencijos galiojimo panaikinimo data;

20.3.3.3. licencijos galiojimo panaikinimo priežastis;

20.3.3.4. sprendimo panaikinti licencijos galiojimą priėmimo data (metai, mėnuo, diena) ir numeris;

20.4. pranešimo apie ES valstybės narės piliečių laikinųjų atitinkamos sveikatos priežiūros praktikos paslaugų teikimą Lietuvos Respublikoje dokumentų bylos duomenys:

20.4.1. pranešimo gavimo ir registracijos numeris, data;

20.4.2. paslaugos teikėjo asmens vardas (-ai), pavardė (-ės);

20.4.3. dokumento, patvirtinančio, kad paslaugos teikėjas teisėtai verčiasi pranešime nurodyta veikla ES valstybėje narėje, kurioje jis yra įsisteigęs, duomenys:

20.4.3.1. dokumentą išdavusios institucijos pavadinimas;

20.4.3.2. ES valstybės narės, kurioje yra ši institucija, pavadinimas;

20.4.3.3. dokumento numeris ir išdavimo data;

20.4.4. teikiamos paslaugos;

20.4.5. paslaugų teikimo laikas ir trukmė;

20.4.6. diplomo, pažymėjimo ar kito oficialaus dokumento, patvirtinančio būtiną kvalifikaciją teikti konkrečias paslaugas, duomenys, nurodyti šių Nuostatų 20.2.4 ir 20.2.6 punktuose.

21. Taip pat į registro duomenų bazę įrašomi ir joje tvarkomi asmens, įrašiusio duomenis į duomenų bazę arba juos tikslinusio, vardas, pavardė, identifikavimo kodas, telefono numeris ir elektroninio pašto adresas.

IV. OBJEKTŲ REGISTRAVIMAS

22. Registro objektai įregistruojami, išregistruojami, duomenys apie registro objektus įrašomi, taisomi, keičiami ir tvarkomi šių Nuostatų nustatyta tvarka.

23. Nustačius, kad duomenys apie objektą įrašomi į registrą pirmą kartą, registruojamam objektui suteikiamas identifikavimo kodas, kuris vėliau naudojamas registro objektui identifikuoti registre ir sąveikai su kitais registrais bei informacinėmis sistemomis užtikrinti. Šis kodas nekeičiamas per visą registro objekto gyvavimo laiką. Išregistravus registro objektą, identifikavimo kodas negali būti panaudotas kitiems registro objektams registruoti.

24. Licencijos identifikavimo kodas sudarytas iš dviejų dalių (XXX-XXXXX), kurių pirmoji yra trys raidiniai licencijos klasifikavimo žymenys (MPL – medicinos praktikos licencija, OPL – odontologijos praktikos licencija, SPL – slaugos praktikos licencija, BPL – burnos priežiūros specialisto praktikos licencija, VPL – visuomenės sveikatos priežiūros praktikos licencija, FPL – farmacijos praktikos licencija), antroji – licencijos eilės numeris.

25. Pranešimo apie ES valstybės narės piliečių laikinųjų atitinkamos sveikatos priežiūros praktikos paslaugų teikimą Lietuvos Respublikoje identifikavimo kodas sudarytas iš dviejų dalių (XXX-XXXXX), kurių pirmoji yra trys raidiniai pranešimo klasifikavimo žymenys (MPP – pranešimas apie medicinos praktiką, OPP – pranešimas apie odontologijos praktiką), antroji – pranešimo eilės numeris.

26. Atitinkamos sveikatos priežiūros ar farmacijos specialistų praktikos licencijavimo taisyklėse nurodytų dokumentų, kurių reikia licencijai išduoti, arba pranešimų apie ES valstybės narės piliečių laikinųjų atitinkamos sveikatos priežiūros praktikos paslaugų teikimą dokumentų byla yra registro objektų įregistravimo dokumentų byla.

27. Dokumentus ir duomenis įrašyti į registrą teikia registro duomenų teikėjai.

28. Registro tvarkymo įstaiga registro objektus, duomenų pakeitimus ar naujus (papildomus) duomenis turi įrašyti ne vėliau kaip per 5 darbo dienas nuo šių dokumentų gavimo.

29. Licencija laikoma įregistruota, kai į registrą įrašyti visi su licencijos išdavimu susiję duomenys, licencijai suteiktas identifikavimo kodas ir parengtos išduoti licencijos įregistravimo data.

30. Pranešimas apie ES valstybės narės piliečių laikinųjų atitinkamos sveikatos priežiūros praktikos paslaugų teikimą Lietuvos Respublikoje laikomas įregistruotu, kai į registrą įrašyti visi su pranešimo pateikimu susiję duomenys ir pranešimui suteiktas identifikavimo kodas.

31. Įregistravusi licenciją, registro tvarkymo įstaiga atiduoda ją sveikatos priežiūros ar farmacijos specialistui asmeniškai arba jo atstovui atitinkamos sveikatos priežiūros ar farmacijos praktikos licencijavimo taisyklių nustatyta tvarka.

32. Registro duomenys keičiami senus įrašus papildant naujais. Taisomi tik klaidingi, netikslūs ar neišsamūs registro duomenys. Įregistravus keistinus duomenis patvirtinančius dokumentus, į registrą įrašomi nauji duomenys.

33. Į registrą įrašius naujus duomenis, visi registre buvę duomenys apie įregistruotą objektą perkeliami į registro archyvą ir saugomi Lietuvos Respublikos teisės aktų nustatytą laiką.

34. Jeigu naudojamasi kitų valstybės registrų, kadastrų, klasifikatorių ar informacinių sistemų duomenimis, naudojamasi šių registrų, kadastrų, klasifikatorių ar informacinių sistemų registro objektui skirtu identifikavimo kodu.

35. Klaidingi, netikslūs ar neišsamūs registro duomenys taisomi ar papildomi naujais registro duomenų teikėjų, registro duomenų gavėjų rašytiniu prašymu arba registro tvarkymo įstaigos iniciatyva. Neteisingais, netiksliais ar neišsamiais laikomi registre įregistruoti ar į jį įrašyti duomenys, neatitinkantys registrui pateiktų dokumentų duomenų.

36. Registro tvarkymo įstaiga, nustačiusi, kad esama gautų dokumentų ar duomenų netikslumų, privalo per 5 darbo dienas informuoti apie tai registro dokumentų ar duomenų teikėją ir pareikalauti netikslumus ištaisyti.

37. Registro tvarkymo įstaiga, nustačiusi, kad gauti iš susijusio registro duomenys skiriasi nuo registro duomenų teikėjo pateiktų duomenų, atlieka registro objekto registravimo procedūrą, tačiau susijusio registro tvarkymo įstaigą nedelsdama informuoja apie pastebėtus jos pateiktų duomenų netikslumus.

38. Registro tvarkymo įstaiga, nustačiusi, kad į registro duomenų bazę įrašyti klaidingi, netikslūs, neišsamūs duomenys dėl jos pačios kaltės, privalo ne vėliau kaip per 3 darbo dienas netikslumus ištaisyti ir neatlygintinai informuoti apie tai visus registro duomenų gavėjus, kuriems perduoti klaidingi, neišsamūs, netikslūs duomenys.

39. Kiekvienas asmuo, kurio duomenys įrašyti registre, pateikęs rašytinį prašymą, turi teisę susipažinti su registre tvarkomais jo duomenimis.

40. Asmuo, kurio duomenys įrašyti registre, susipažinęs su registre tvarkomais jo duomenimis, turi teisę reikalauti, kad būtų ištaisyti klaidingi, netikslūs, papildyti neišsamūs, pašalinti nereikalingi arba neteisėtai surinkti duomenys. Registro tvarkymo įstaiga privalo per 5 darbo dienas nuo reikalavimo ir jame nurodytus faktus patvirtinančių dokumentų gavimo dienos nurodytus netikslumus ištaisyti ir apie tai neatlygintinai informuoti to reikalavusį asmenį.

41. Registro tvarkymo įstaiga, gavusi duomenų apie licencijos turėtojo mirtį, ne vėliau kaip per 5 darbo dienas išregistruoja mirusio asmens turėtas licencijas.

42. Išregistravus licenciją, visi registre buvę duomenys apie ją perkeliami į registro archyvą ir saugomi Lietuvos Respublikos teisės aktų nustatytą laiką.

43. Asmenys, dalyvaujantys tvarkant duomenis, privalo saugoti duomenų paslaptį Lietuvos Respublikos įstatymų ir kitų teisės aktų nustatytą terminą.

V. SĄVEIKA SU KITAIS REGISTRAIS

44. Registro funkcionavimui užtikrinti naudojamasi kitų valstybės registrų, informacinių sistemų ir klasifikatorių duomenimis:

44.1. Lietuvos Respublikos gyventojų registro – tikrinant registro duomenis, nurodytus šių Nuostatų 20.1.4, 20.2.3 ir 20.2.8.8 punktuose;

44.2. Užsieniečių registro – tikrinant registro duomenis, nurodytus šių Nuostatų 20.1.4, 20.2.3 ir 20.2.8.8 punktuose;

44.3. Juridinių asmenų registro – tikrinant registro duomenis, nurodytus šių Nuostatų 20.2.4.1, 20.2.4.2, 20.2.5.3, 20.2.6, 20.2.7.1, 20.2.7.2, 20.2.8.1–20.2.8.3, 20.3.1.1, 20.3.3. 1 punktuose;

44.4. Pasaulio šalių ir teritorijų klasifikatoriaus – tikrinant registro duomenis, nurodytus šių Nuostatų 20.2.3, 20.2.4.2, 20.2.5.3, 20.2.6, 20.2.7.2 ir 20.4.3.2 punktuose.

45. Valstybės registrų, informacinių sistemų ir klasifikatorių duomenys gaunami pagal registro tvarkymo įstaigos sudarytas sutartis su atitinkamų registrų ir klasifikatorių tvarkymo įstaigomis Lietuvos Respublikos teisės aktų nustatyta tvarka.

46. Kitų registrų ir informacinių sistemų naudojami duomenys ir dokumentai turi atitikti registro objektą apibūdinančius duomenis.

47. Registrų sąveika palaikoma susijusių registrų nuostatų ir duomenų teikimo sutartyje nustatyta tvarka ir sąlygomis perduodant, atnaujinant duomenis ar jais keičiantis, gautiems iš susijusių registrų duomenims koduoti naudojant tų registrų suteiktus objektų identifikavimo kodus.

48. Registro tvarkymo įstaiga atsako už tai, kad susijusiam registrui pateikti duomenys atitiktų registre įrašytus ir atnaujintus duomenis.

49. Registro tvarkymo įstaiga, susijusio registro pateiktuose duomenyse pastebėjusi klaidą, nedelsdama turi pranešti duomenis pateikusiai registro tvarkymo įstaigai, o ši, išnagrinėjusi nurodytus trūkumus, ne vėliau kaip per 3 darbo dienas nuo pranešimo gavimo dienos turi ištaisyti registro duomenis, nedelsdama juos pateikti susijusiam registrui ir pranešti registro duomenų gavėjams, kuriems buvo perduoti klaidingi, netikslūs, neišsamūs duomenys. Kai dėl netikslumų ištaisymo registro tvarkymo įstaiga turi kreiptis į registro duomenų teikėją, šis terminas gali būti pratęstas, bet ne ilgiau kaip 10 darbo dienų.

VI. REGISTRO DUOMENŲ TEIKIMAS IR NAUDOJIMAS

50. Registro duomenys teikiami:

50.1. susijusiems valstybės registrams ir informacinėms sistemoms;

50.2. valstybės ir savivaldybių institucijoms, kurios atlieka valstybės priskirtas funkcijas, susijusias su registro duomenimis, arba kurioms registro duomenų reikia jų tiesioginėms funkcijoms atlikti Lietuvos Respublikos įstatymų ir kitų teisės aktų nustatyta tvarka;

50.3. registro duomenų teikėjui, kurio duomenys įrašyti registre (tik jo pateikti registro duomenys);

50.4. Lietuvos Respublikos įstatymų ir kitų teisės aktų nustatyta tvarka – fiziniams ir juridiniams asmenims, turintiems teisę gauti duomenis iš registro, išskyrus duomenis, kurių teikimą riboja Lietuvos Respublikos įstatymai, kiti teisės aktai ir šie Nuostatai.

51. Registro dokumentų kopijos ir duomenys teikiami atlygintinai. Išimtys:

51.1. Fiziniai asmenys neatlygintinai gauna registre tvarkomus duomenis apie save kartą per kalendorinius metus.

51.2. Susiję registrai neatlygintinai gauna registro dokumentų kopijas ir duomenis pagal duomenų teikimo sutartis.

51.3. Mokesčių administravimo institucijos (išskyrus Juridinių asmenų registro duomenis) ir teisėtvarkos institucijos neatlygintinai gauna registro dokumentų kopijas ir duomenis, kurių reikia jų tiesioginėms funkcijoms atlikti.

51.4. Kiekvienas asmuo turi teisę neatlygintinai gauti žodžiu ir internetu skelbiamus duomenis, nurodytus šių Nuostatų 62 punkte apie įregistruotas licencijas ar 63 punkte – apie pateiktus pranešimus dėl laikinųjų paslaugų teikimo.

52. Registro dokumentų kopijų ir duomenų teikimo atlyginimo dydį ir mokėjimo tvarką nustato Lietuvos Respublikos Vyriausybė.

53. Dokumentų ir pavienių dokumentų lapų kopijos ir duomenys gali būti teikiami telekomunikacijų galiniais įrenginiais, jeigu užtikrinta teksto apsauga ir galima identifikuoti parašą.

54. Registro duomenys teikiami šiais būdais:

54.1. perduodant automatiniu būdu;

54.2. išduodant pažymas apie licencijų, jų dublikatų išdavimą, rekvizitų keitimą, licencijų galiojimą, galiojimo sustabdymą, sustabdymo panaikinimą, licencijos galiojimo panaikinimą;

54.3. teikiant registro išrašus ir kitą informaciją raštu, elektroniniu paštu ar kitomis ryšio priemonėmis;

54.4. atliekant vienkartinius duomenų ar informacijos apibendrinimus, analizę pagal registro duomenų gavėjo rašytinį prašymą.

55. Registro duomenys teikiami pagal registro tvarkymo įstaigos sutartis su registro duomenų gavėju. Registro tvarkymo įstaigos ir registro duomenų gavėjo sutartyje nustatomos registro duomenų gavėjo teisės, pareigos ir atsakomybė, duomenų naudojimo tikslas, sąlygos ir tvarka.

56. Vienkartinio teikimo atveju registro duomenys teikiami pagal registro duomenų gavėjo rašytinį prašymą, kuriame turi būti nurodytas asmens duomenų naudojimo tikslas.

57. Registro duomenų gavėjas, gaunantis registro duomenis pagal duomenų teikimo sutartį arba prašymą, privalo šiuos duomenis naudoti tik taip, kaip apibrėžta duomenų teikimo sutartyje arba prašyme, ir laikytis Lietuvos Respublikos asmens duomenų teisinės apsaugos įstatymo.

58. Duomenis tretiesiems asmenims galima teikti tik duomenų teikimo sutarčių, pasirašytų su registro tvarkymo įstaiga, nustatyta tvarka. Ši nuostata netaikoma, kai asmenys naudoja iš registro gautus registro duomenis apie save.

59. Registre sukaupti viešieji duomenys asmenims, naudojantiems registro duomenis, kad galėtų teikti informacines paslaugas tretiesiems asmenims, registro duomenų gavėjo pageidavimu teikiami duomenų bazės išrašu, apimančiu visus duomenų bazėje saugomus duomenis arba jų dalį. Šis išrašas turi atitikti registro duomenų teikimo sutartį. Šioje sutartyje turi būti aptarta išrašo formatas, turinys ir atsiskaitymo už teikiamus duomenis tvarka. Asmens duomenys teikiami Lietuvos Respublikos asmens duomenų teisinės apsaugos įstatymo nustatytomis sąlygomis.

60. Duomenys valstybės registrų (kadastrų, klasifikatorių) tvarkymo įstaigoms ir informacinių sistemų valdytojams teikiami, jeigu tai numatyta Lietuvos Respublikos teisės aktų nustatyta tvarka patvirtintuose registrų (kadastrų, klasifikatorių) ar informacinių sistemų nuostatuose, kuriuose reglamentuota gaunamų duomenų apimtis ir naudojimas.

61. Registro tvarkymo įstaiga apie registro objektų įregistravimą, jų duomenų pakeitimo įregistravimą, licencijos išregistravimą skelbia elektroninės formos oficialiame leidinyje – registro tvarkymo įstaigos interneto svetainėje.

62. Registro tvarkymo įstaigos interneto svetainėje skelbiami šie registro duomenys apie licencijas:

62.1. licencijos turėtojo vardas ir pavardė;

62.2. licencijos pavadinimas;

62.3. profesinės kvalifikacijos rūšis;

62.4. licencijos registracijos numeris;

62.5. licencijos išdavimo data;

62.6. licencijos galiojimo sustabdymo, galiojimo sustabdymo panaikinimo ir licencijų galiojimo panaikinimo data;

62.7. licencijos išregistravimo data.

63. Registro tvarkymo įstaigos interneto svetainėje skelbiami šie registro duomenys apie pranešimus dėl laikinųjų paslaugų teikimo:

63.1. ES valstybės narės piliečio vardas ir pavardė;

63.2. pranešimo registracijos data ir numeris;

63.3. vieta, kur ketinama teikti paslaugą (kur ji buvo suteikta), teikimo laikas ir trukmė.

64. Įregistravusi šių Nuostatų 62 ir 63 punktuose nurodytus duomenis, registro tvarkymo įstaiga juos paskelbia ne vėliau kaip per 3 darbo dienas.

65. Įregistravusi šių Nuostatų 62 ir 63 punktuose nurodytų registro duomenų pakeitimus, registro tvarkymo įstaiga ne vėliau kaip kitą darbo dieną paskelbia pasikeitusius duomenis ir pakeitimo įregistravimo datą.

VII. REGISTRO DUOMENŲ PERDAVIMAS Į UŽSIENIO VALSTYBES

66. Registro duomenys ES valstybių narių juridiniams ir fiziniams asmenims teikiami ta pačia tvarka kaip ir Lietuvos Respublikos juridiniams ir fiziniams asmenims.

67. Registro duomenys trečiųjų šalių juridiniams ir fiziniams asmenims teikiami pagal Lietuvos Respublikos įstatymus, kitus teisės aktus ir Lietuvos Respublikos tarptautines sutartis.

68. Registro duomenys tarptautiniais kompiuterių tinklais teikiami tik Lietuvos Respublikos teisės aktų ir Lietuvos Respublikos tarptautinių sutarčių numatytais atvejais.

VIII. REGISTRO DUOMENŲ SAUGA

69. Už registro duomenų ir jų archyvų saugą atsako registro tvarkymo įstaiga ir registro tvarkytojas, už registro dokumentų ir jų archyvų saugą – registro tvarkymo įstaiga.

70. Registro duomenų saugą reglamentuoja vadovaujančiosios registro tvarkymo įstaigos patvirtinti Sveikatos priežiūros ir farmacijos specialistų praktikos licencijų registro duomenų saugos nuostatai.

71. Registro duomenys turi būti apsaugoti nuo atsitiktinio ar neteisėto sunaikinimo, pakeitimo, atskleidimo ir kokio nors kito neteisėto veiksmo.

72. Registro duomenų saugos administracinės, organizacinės, techninės, programinės ir kitos priemonės nustatomos vadovaujantis Bendraisiais duomenų saugos reikalavimais, patvirtintais Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. 83-2075; 2003, Nr. 2-45), ir kitais Lietuvos Respublikos teisės aktais, reglamentuojančiais duomenų saugą.

IX. REGISTRO FINANSAVIMAS

73. Registras finansuojamas iš registro tvarkymo įstaigai Lietuvos Respublikos valstybės biudžete skirtų asignavimų ir lėšų, gautų už teikiamas paslaugas.

X. REGISTRO REORGANIZAVIMAS IR LIKVIDAVIMAS

74. Registras likviduojamas ir reorganizuojamas Lietuvos Respublikos įstatymų ir Lietuvos Respublikos Vyriausybės nustatyta tvarka.

75. Likviduojamo registro duomenys perduodami kitam registrui arba sunaikinami Lietuvos Respublikos teisės aktų nustatyta tvarka.

______________